钦定古今图书集成/明伦汇编/氏族典/第186卷 > 萧子伦
## 钦定古今图书集成/明伦汇编/氏族典/第186卷 > 萧子伦

按《南齐书巴陵王子伦传》：“巴陵王子伦，字云宗，世祖
第十三子也。永明七年，为持节、都督南豫、司二州军
事、南中郎将、南豫州刺史。十年，迁北中郎将、南琅邪
彭城刺史、二郡太守。郁林即位，以南彭城禄力优厚，
夺子伦与中书舍人綦母珍之，更以南兰陵代之。隆
昌元年，迁散骑常侍、左将军。延兴元年，遣中书舍人”
茹法亮杀子伦。子伦正衣冠，出受诏曰：“鸟之将死，其
鸣也哀；人之将死，其言也善。先朝昔灭刘氏，今日之
事，理数固然。君是身家旧人，今御此使，当由事不获
已。”法亮不敢答而退，年十六。